Ego Hugo, dux Burgundie, notum facio presentibus et futuris quod Calo, miles, de Granceio, postquam pacem cum canonicis de Castellione factam coram me concessit, rursus idem Calo adversus eosdem canonicos calumniam movit de furno ville de Calmis, de molendino, de pratis, de vestitura mansorum. Hec calumnia coram me, presente domino Galterio, tunc Lingonensi episcopo, taliter fuit terminata. Quoniam recognitum et verum est quod omnes homines et femine ville de Calmis, et omnium finium ejus, est canonicorum de Castellione, ideo per judicium ibidem factum, dictum fuit et concessum quod res et possessiones hominum ejusdem ville de Calmis, quotiens ipsi homines, aut morientes, aut de loco ipso recedentes, aut quocumque alio modo suas reliquerint possessiones, canonici habebunt eos jure perpetuo, et tenebunt ea maneria qua homines predicti eos tenuerant. Definitum est etiam et ab utraque parte laudatum, quod cum mansa sua homines reliquerint, canonici statim domos derelictas capiant, et faciant de eis quod voluerint, reddent tamen Caloni jam dicto costumam illius anni, et ultra non reddent eam, nisi mansum excoluerint. Si vero Calo aliquem de hominibus de Calmis clamorem fecerit ad Abbatem vel vicarium ejus, faciat ei Abbas vel vicarius ejus justiciam de hominibus suis, die assignata apud Castellionem, vel apud villam de Calmis, quomodo Abbati placuerit. Furnum de calmis dimisit, totiens nominatus Calo in pace, et concessit libere possidendum jam memoratis canonicis. Concessit etiam Calo, ut canonici habeant in pace molendinum, et pro aliis pratis debentur septem denarii de censu et obolus. Hujus census habebit Calo talem partem qualem habuit in ipsis pratis ante molendini edificium. Hec omnia laudaverunt Calo et filii ejus coram his subscriptis: Willelmo, clerico meo; Petro, decano Barri; Bartholomeo cokilla, milite; Petro, majore; Parisio. Ut autem hec omnia inconcussa permaneant scripto commendata sigilli mei auctoritate, utriusque partis assensu, roborari feci. Acta sunt hec anno ab incarnatione verbi Dei M°C°LXXVI°.